CELEX: C2005/182/53
Language: el
Date: 2005-07-23 00:00:00
Title: Υπόθεση C-207/05: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 11 Μαΐου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/30
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 11 Μαΐου 2005
   (Υπόθεση C-207/05)
   (2005/C 182/53)
   Γλώσσα διαδικασίας: η ιταλική
   Η Επιτροπή των Ευρωπαϊκών Κοινοτήτων, εκπροσωπούμενη από τον V. Di Bucci και την L. Pignataro, άσκησε στις 11 Μαΐου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι η Ιταλική Δημοκρατία, παραλείποντας να λάβει, εντός της ταχθείσας προθεσμίας, όλα τα αναγκαία μέτρα για την ανάκτηση των ενισχύσεων οι οποίες, με την απόφαση 2003/193/ΕΚ (1) της Επιτροπής, της 5ης Ιουνίου 2002, [περί κρατικής ενισχύσεως] σχετικά με φορολογικές απαλλαγές και προνομιακά δάνεια [που χορήγησε η Ιταλία] υπέρ επιχειρήσεων κοινής ωφελείας με πλειοψηφική συμμετοχή του δημοσίου, C 27/99 (ex NN 69/98), κρίθηκαν παράνομες και ασυμβίβαστες με την κοινή αγορά και εν, πάση περιπτώσει, παραλείποντας να ενημερώσει την Επιτροπή για τα μέτρα αυτά, παρέβη τις υποχρεώσεις που υπέχει από τα άρθρα 3 και 4 της εν λόγω αποφάσεως και της Συνθήκης EΚ·
            
         
               2.
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   H απόφαση υποχρεώνει την Ιταλία να λάβει όλα τα αναγκαία μέτρα προκειμένου να ανακτήσει τις ενισχύσεις που χορηγήθηκαν παρανόμως σε λήπτες στο πλαίσιο των συστημάτων που εξετάζονται με την εν λόγω απόφαση, καθώς και να ανακοινώσει στην Επιτροπή, εντός δύο μηνών από της κοινοποιήσεως της αποφάσεως, τα μέτρα που έλαβε προς συμμόρφωσή της.
   Η Ιταλία δεν έλαβε τα αναγκαία μέτρα και, εν πάση περιπτώσει, δεν τα κοινοποίησε στην Επιτροπή ούτε επικαλέστηκε απόλυτη αδυναμία εκτελέσεως της αποφάσεως. Πρόσφατες νομοθετικές πρωτοβουλίες είχαν ως αποτέλεσμα πρόσθετη παράταση του χρόνου ανακτήσεως και δεν είναι, επομένως, κατάλληλες να εξασφαλίσουν άμεση εκτέλεση της αποφάσεως. Επιπλέον, η Επιτροπή προσέφερε ανέκαθεν στην Ιταλία αγαστή συνεργασία.
   
      (1)  ΕΕ L 77 της 24/03/2003, σ. 21.